20.9.2022
SL
Uradni list Evropske unije
C 361/9 četrtek 24. marca 2022
22. zahteva, da EU temeljito ponovno razmisli o strategijah, s katerimi bi lahko postala pri kritičnih surovinah povsem neodvisna od ruske oskrbe, in poudarja, da ni poti nazaj k običajnemu poslovanju; poziva k obnovi dobavnih verig in nadaljevanju trgovine neodvisno od ruske dobave;
23. poziva k spodbujanju in poenostavitvi dostopa do ukrepov za energetsko učinkovitost, da se zmanjša breme stroškov za kmete in ribiče v smislu neposrednih energetskih vložkov; ugotavlja, da na kmetijah sicer obstaja ogromen potencial za proizvodnjo vetrne in sončne energije iz obnovljivih virov, vendar za manjše obnovljive vire energije še vedno obstajajo precejšnje ovire in izzivi; poziva Komisijo in nacionalne organe, naj obravnavajo glavne ovire, ki so jih kmetje opredelili za proizvodnjo energije iz obnovljivih virov, kot so zapleteni postopki izdajanja dovoljenj in subvencij, visoki naložbeni stroški, dolgo obdobje povračila naložb in omejen dostop do posojil;
24. poudarja, da mora biti sestavni del akcijskega načrta EU za prehransko varnost EU strategija za povečanje energetske neodvisnosti EU od ruske oskrbe, ki bo vključevala tudi popolno opustitev projektov Severni tok in Severni tok 2, hkrati pa ohranila energetsko varnost EU;
25. poziva Komisijo, naj oceni možnost in izvedljivost zagotavljanja dodatne finančne podpore za najbolj prizadete sektorje ter naj sprejme nujne, usmerjene in začasne ukrepe za pomoč kmetom, da bi ublažili učinek izjemnega povečanja cen gnojil;
26. ugotavlja, da je treba v čim večji meri in čim prej uporabiti alternativne organske vire hranil in kroženje hranilni snovi in tako zmanjšati odvisnost od kemičnih gnojil; poziva Komisijo, naj obravnava zakonodajne in praktične ovire za uresničitev te rešitve, da bi zmanjšala odvisnost od uvoza gnojil, najprej s prehodom na organska gnojila in nato z nadaljnjo podporo raziskavam in novim inovacijam na ravni EU; poziva Komisijo, naj zlasti sprejme potrebne ukrepe, vključno z zakonodajnimi, za okrepitev uporabe organskih gnojil, pridobljenih iz blata iz čistilnih naprav, predelanega gnoja, biooglja in iztrebkov ličink, da bi nadomestili kemična gnojila v skladu s cilji strategije „od vil do vilic“;
27. opozarja na povezave med trajnostnostjo in večjo krožnostjo v kmetijstvu z zmanjševanjem odvisnosti od fosilnih goriv, uvoza energije in kemičnih gnojil ter preusmeritvijo k bolj zelenim in obnovljivim alternativam;
28. poziva Komisijo, naj poviša omejitve za uporabo dušika iz živalskega gnoja, na primer dušika, pridobljenega iz gnoja, imenovanega tudi RENURE, kot alternative uporabi kemičnih gnojil v skladu z omejitvami za gnojila; poziva jo, naj premisli o začasnem odstopanju za hitro zmanjšanje cene gnojil ter si prizadeva za dolgoročni okvir, da bi povečala krožnost na kmetijah in zmanjšala odvisnost od virov tretjih držav;
29. poziva Komisijo, naj državam članicam omogoči več prožnosti, da bi začasno omogočile kmetijsko proizvodnjo na površinah z ekološkim pomenom, pri čemer bi kmetje lahko po potrebi uporabili fitofarmacevtska sredstva in gnojila;
30. ob upoštevanju izrednih razmer priznava, da so nujno potrebni začasni in povračljivi ukrepi za povečanje proizvodnje v EU za žetveno obdobje leta 2022, da bi prispevali k prehranski varnosti EU; poziva Komisijo, naj zaradi potrebe po nadomestitvi neposrednega primanjkljaja beljakovinskih poljščin pospeši upravne postopke, s katerimi bo omogočila, da se v tem prehodnem letu za skupno kmetijsko politiko uporabijo zemljišča v prahi za proizvodnjo teh poljščin za prehrano ljudi in živali, ne da bi povečali odvisnost od surovin; v zvezi s tem poziva, naj se da prednost beljakovinskim; poziva Komisijo, naj razmere pravočasno ponovno oceni in po potrebi predlaga nadaljnje ustrezne ukrepe za leto 2023;
31.
meni, da bi bilo treba oceniti in nadalje razviti spremembe v sistemih sajenja, da bi v EU v rastni sezoni leta 2022 zagotovili več doma pridelane hrane in krme, izboljšali sisteme pridelave ter kratkoročno in dolgoročno omogočili razvoj v smeri večje avtonomije;